በቀጣዮቹ 120 ቀናት ዓለም አቀፍ ዕርዳታ ካልደረሰ 10.2 ሚሊዮን ዜጎች የሚቀምሱት እንደማይኖራቸው ተመድ አስታወቀ
የተባበሩት መንግሥታት ድርጅት (ተመድ) የሰብዓዊ ጉዳዮች ማስተባበሪያ ጽሕፈት ቤት የኢትዮጵያን የድርቅ ሁኔታ በመገምገም ባቀረበው ሪፖርት፣ በቀጣዮቹ 120 ቀናት ውስጥ ከዓለም አቀፉ ማኅበረሰብ የሚፈለገው የምግብ ዕርዳታ ካልደረሰ 10.2 ሚሊዮን ተረጂዎች የሚቀምሱት እንደማይኖራቸው አስታወቀ፡፡ጥር 22 ቀን 2008 ዓ.ም. በተመድ የአፍሪካ ኢኮኖሚክ ኮሚሽን አዳራሽ በኢትዮጵያ ከድርቅ ጋር በተያያዘ የተከሰተውን ሰብዓዊ ቀውስ አስመልክቶ በተዘጋጀ የውይይት መድረክ ላይ ነው፣ የተመድ የሰብዓዊ ጉዳዮች ማስተባበሪያ ጽሕፈት ቤት ሪፖርቱን ያቀረበው፡፡በዚህ የውይይት መድረክ ላይ የተመድ ዋና ጸሐፊ ባን ኪሙን፣ ምክትል ጠቅላይ ሚኒስትር ደመቀ መኮንን፣ የዓለም የምግብ ድርጅት ሥራ አስፈጻሚ ዳይሬክተር፣ የዩኤስአይዲ ዋና አስተዳዳሪና ሌሎችም ተገኝተዋል፡፡በበልግ ወቅት የዝናብ እጥረትና በአልኒኖ ምክንያት በበርካታ የአገሪቱ ክፍሎች የክረምት ወቅት ዝናብ መቅረቱን ያስታወሰው ሪፖርቱ፣ እ.ኤ.አ. በ2015 ጥር ወር 2.9 ሚሊዮን የነበረው የተረጅዎች ቁጥር በጥቅምት ወር 8.2 ሚሊዮን መድረሱንና እ.ኤ.አ. በጥር 2016 ደግሞ 10.2 ሚሊዮን እንደሚደርስ ተንብዮዋል፡፡በዚህ መሠረት በእጅጉ የተጐዱ ሕፃናት ቁጥር 450 ሺሕ መድረሱን አስታውቋል፡፡ የኢትዮጵያ መንግሥት በድርቅ የተጐዱ ዜጐቹን ለመደገፍ ምሳሌ የሚሆን ሥራ እያከናወነ መሆኑን፣ እንዲሁም በዓለም አቀፍ ማኅበረሰቡ የዘገየ የዕርዳታ አቅርቦት የተፈጠረውን ክፍተት የልማት ሥራዎቹን እስከማጠፍ በመድረስ ከ300 ሚሊዮን ዶላር በላይ ከውስን ሀብቱ ማውጣቱን ሪፖርቱ ይገልጻል፡፡ኢትዮጵያ እ.ኤ.አ. ከጥር 2016 ጀምሮ ችግሩን ለመቋቋም 1.4 ቢሊዮን ዶላር የሚያስፈልጋት መሆኑን ለዓለም አቀፉ ማኅበረሰብ ብታሳውቅም፣ ከዚህ ውስጥ ማግኘት የቻለችው 42 በመቶውን ብቻ እንደሆነ ሪፖርቱ ይጠቁማል፡፡‹‹ዓለም አቀፉ ማኅበረሰብ ከቀናት ግፋ ቢል ከሳምንታት በኋላ ኢትዮጵያ የሚያስፈልጋትን ዕርዳታ ማንቀሳቀስ ካልጀመረ፣ የዓለም ግዙፉን ሰብዓዊ ቀውስ ችላ እንዳለና በዚህም ከወቀሳ እንደማያመልጥ ግልጽ ነው፤›› ይላል ሪፖርቱ፡፡ዛሬ በኢትዮጵያ የሰብዓዊ ዕርዳታ ማለት ሕይወት መታደግ ብቻ ሳይሆን፣ አገሪቱ እያስመዘገበች ያለው ዕድገት በድርቁ ምክንያት ወደ ኋላ እንዳይመለስ ማድረግ መሆኑንም ይገልጻል፡፡‹‹በፍጥነት ምላሽ ለመስጠት በመንቀሳቀስ የተፈጠረው ቀውስ በአገሪቱ ኢኮኖሚያዊ ዕድገት ላይ ጉዳት እንዳያደርስ ጥበቃ እናድርግ፤›› በማለት ጥሪ ያቀርባል፡፡ከጥር ወር እስከ ሰኔ ወር መጨረሻ ድረስ ለተጐጂዎች የሚያስፈልገው 1.1 ሚሊዮን ሜትሪክ ቶን ምግብ መሆኑን፣ ከዚህ ውስጥ በመጓጓዝ ላይ ያለውን ጨምሮ 67 በመቶ ወይም 750 ሚሊዮን ሜትሪክ ቶን መገኘቱን ሪፖርቱ ያስረዳል፡፡ይህ በእጅ የሚገኝ የምግብ እህል እስከ ሚያዝያ ወር አጋማሽ ድረስ ብቻ የሚያደርስ መሆኑን፣ ከዚህ በኋላ ግን 10.2 ሚሊዮን የሚሆነው ዕርዳታ ፈላጊ ሕዝብ የሚቀምሰው እንደማይኖር ያስረዳል፡፡በመሆኑም አሁን በእጅ የሚገኘው ምግብ ሳያልቅ ለመድረስ ዓለም አቀፍ ረጂዎች በቀናት ውስጥ ምላሽ መስጠትና ዕርዳታው መጓጓዝ መጀመር እንዳለበት ሪፖርቱ ያሳስባል፡፡በዚህ ውይይት ላይ የተገኙት ምክትል ጠቅላይ ሚኒስትር ደመቀ መኮንንም ዓለም አቀፉ ማኅበረሰብ በፍጥነት የዕርዳታ ምላሽ እንዲሰጥ ጥሪ አቅርበዋል፡፡ኢትዮጵያ በአፍሪካ ቀንድ የተረጋጋ ሰላምና ፀጥታ እንዲኖር፣ እንዲሁም ኢኮኖሚያዊ ዕድገት እንዲፈጠር ከፍተኛ ሚና የምትጫወት አገር መሆኗን ያስታወሱት አቶ ደመቀ፣ አገሪቱ የገጠማትን ቀውስ ለመፍታት እገዛ ካልተደረገ ችግሩ በአፍሪካ ቀንድ ላይም ቀውስ ሊያመጣ እንደሚችል ሥጋታቸውን ገልጸዋል፡፡በውይይቱ ላይ ተሳትፈው በምሥራቅ ኦሮሚያ ያለውን ድርቅና የዕርዳታ ምላሽ ለመጐብኘት ወደ ሥፍራው የተጓዙት የተመድ ዋና ጸሐፊ ባን ኪሙን፣ ‹‹ዓለም አቀፉ ማኅበረሰብ ከኢትዮጵያውያን ችግር ጐን ሊቆም ይገባል፤›› ብለዋል፡፡በውይይት መድረኩ ላይ ለተገኙት የዓለም አቀፍ ማኅበረሰብ ተወካዮች ንግግር ያደረጉት ሚስተር ባን ኪሙን፣ በኢትዮጵያ የተከሰተው ድርቅ መጠን የማንኛውንም መንግሥት አቅም የሚፈትን በመሆኑ በፍጥነት ምላሽ እንዲሰጥ ጠይቀዋል፡፡‹‹የኢትዮጵያን ሕዝብና መንግሥት በችግራቸው ወቅት መርዳት ቃላችንን በመጠበቅ ረገድ የምንፈተንበት ነው፤›› ብለዋል፡፡    